
ИЗПЪЛНИТЕЛНА АГЕНЦИЯ ПО ГОРИТЕ
Проект
УСТРОЙСТВЕН ПРАВИЛНИК
НА ГОРСКИТЕ СЕМЕКОНТРОЛНИ СТАНЦИИ

Глава първа
ОБЩИ ПОЛОЖЕНИЯ

Чл. 1. С правилника се определят структурата, функциите, задачите и организацията на дейност на Горските семеконтролни станции (ГСС).

Чл. 2. (1) Горската семеконтролна станция е юридическо лице на бюджетна издръжка, специализирано териториално звено (СТЗ) на Изпълнителната агенция по горите (ИАГ).
(2) Горска семеконтролна станция се създава и закрива със заповед на изпълнителния директор на ИАГ, след съгласуване с министъра на земеделието и храните.
(3) Седалището на съответната горска семеконтролна станция се определя със заповедта по ал. 2.
(4) Методическото ръководство на дейността на ГСС се осъществява от ИАГ.

Чл. 3. (1) Горската семеконтролна станция:
1. подпомага изпълнителния директор на ИАГ при провеждане на държавната политика в областта на горските репродуктивни материали (ГРМ), интродукцията на дървесни и храстови видове, опазването и възпроизводството на горските генетични ресурси, както и при прилагането на политиката на Европейската общност и поети международни ангажименти в тези области на дейност;
2. подпомага изпълнителния директор при осъществяване на правомощията му, осигурява технически дейността му и извършва дейности по административно обслужване на гражданите и юридическите лица;
3. изпитва и определя произхода и качеството на семената съгласно чл. 96, ал. 1 от Закона за горите (ЗГ), както и осъществява координация, методическо ръководство и контрол по прилагане на законодателството в областта на ГРМ в териториалния й обхват на дейност.
(2) При осъществяване на своята дейност администрацията на ГСС се ръководи от принципите на законност, откритост, достъпност, ефективност, отговорност, отчетност, координация, обективност и безпристрастност  в рамките на своята компетентност.

Чл. 4. Горската семеконтролна станция има собствен печат и емблема (лого), които може да възпроизвежда върху своята кореспонденция, печатни издания, транспортни средства и друго нейно имущество.

Глава втора
ФУНКЦИИ И ЗАДАЧИ

Чл. 5. Основните функции и задачи на ГСС са:
1. изпитване и определяне произхода и качеството на семената за посев в горските разсадници и за залесяване;
2. извършване на масова и индивидуална селекция в горите;
3. оценка, маркиране и паспортизиране на плюсови и кандидат-елитни дървета;
4. одобряване (отмяна) и регистрация на базови източници на ГРМ от горски дървесни и храстови видове;
5. координация и контрол на дейностите по създаването и поддържането на базови източници от категориите „изпитан" и "окачествен" за производство на ГРМ;
6. оценка на състоянието и използването на одобрените и регистрирани базови източници на ГРМ;
7. контрол по стопанисването на одобрените и регистрирани базови източници на ГРМ;
8. водене на регистър на горската семепроизводствена база и поддържане на архив и база данни за нея;
9. извършване на фенологични наблюдения за установяване степента на цъфтежа и плодоносенето на горските дървесни и храстови видове и изготвяне на оценки и прогнози за очакваната реколта;
10. извършване на предварителен анализ за установяване годността на семенната реколта;
11. събиране, добив, търговия, внос и износ на ГРМ от видове и за цели, за които не се прилагат изискванията на наредбата по чл. 95, ал. 2, т. 2 от ЗГ; 
12. участие в цялостния процес по интродукция и реинтродукция на дървесни видове в горите и изготвяне на оценки за техния растеж;
13. извършване на дейности, наблюдения и оценки за съхранението, опазването и възпроизводството на горския генетичен фонд;
14. създаване и поддържане на семенни колекции (генна банка) от ценни местни дървесни видове и произходи по списък, утвърден от изпълнителния директор на ИАГ;
15. дългосрочно съхранение на семена от горски дървесни и храстови видове;
16. извършване на контрол по прилагане на законодателството в областта на производството, търговията, вноса и износа на ГРМ;
17. участие при планиране на дейностите в горската семепроизводствена база и приемане на областните и горскостопанските планове и програми;
18. планиране, организиране и провеждане на курсове за обучение на служители в системата на горите, собственици на поземлени имоти в горски територии, служители на общинските администрации и изготвя обучителни материали;
19. кандидатстване с проекти и програми за финансиране на извършваните от нея дейности пред регионални, национални, европейски и други международни финансиращи институции, след съгласуване с ИАГ;
20. извършване на услуги и дейности за трети лица след съгласуване с ИАГ, включително извършване на почвени анализи на горски разсадници и други горски територии;
21. извършване на административно обслужване, административни услуги и вътрешни административни услуги по смисъла на Закона за администрацията; 
22. участие в комисии на ИАГ и регионалните дирекции по горите (РДГ), както и при писмена покана за участие в комисии на други институции и организации при осъществяване на контрол в териториалния обхват на дейност на ГСС;
23. участие при извършване на комплексни проверки от съответните РДГ в териториалния обхват на дейност на ГСС;
24. осъществяване на кореспонденция и контакт с държавни институции и организации, научни и образователни институции, неправителствени организации, физически и юридически лица, заинтересовани или работещи в областта на опазването и възпроизводството на горските генетични ресурси;
25. санкциониране на нарушители в предвидените от закона случаи;
26. изпълнение и на други дейности, възложени с нормативни и административни актове, както и дейности, възложени по силата на междуведомствени споразумения и договори или възложени от министъра на земеделието и храните или изпълнителния директор на ИАГ.



Глава трета
ПРАВОМОЩИЯ НА ДИРЕКТОРИТЕ НА ГОРСКИТЕ СЕМЕКОНТРОЛНИ СТАНЦИИ

Чл. 6. (1) Горската семеконтролна станция се ръководи и представлява от директор, който осъществява своите правомощия в териториалния обхват на дейност на станцията.
(2) Директорът на ГСС се назначава от изпълнителния директор на ИАГ, останалите служители – от директора на ГСС.
(3) Директорът на ГСС се назначава с трудов договор след провеждане на конкурс. Договорът се сключва, изменя и прекратява от изпълнителния директор на ИАГ.
(4) Директор на ГСС може да бъде лице с висше лесовъдско образование по смисъла на § 1, т. 32 от допълнителните разпоредби на Закона за горите, с трудов стаж по специалността не по-малко от 5 години, придобит след завършване на висшето образование.
(5) Правомощията на директора на ГСС се определят с длъжностна характеристика, утвърдена от изпълнителния директор на ИАГ.
(6) Директорът осъществява правомощията си пряко и чрез администрацията на ГСС.

Чл. 7. (1) При осъществяване на правомощията си директорът на ГСС се подпомага от заместник-директор, когато длъжността се предвижда в утвърдено длъжностно разписание на ГСС. 
(2) Заместник-директор може да бъде лице с висше лесовъдско образование по смисъла на § 1, т. 32 от допълнителните разпоредби на Закона за горите, с образователно-квалификационна степен "магистър", с трудов стаж по специалността не по-малко от 3 години, придобит след завършване на висшето образование. 
(3) Договорът със заместник-директора се сключва, изменя и прекратява от директора на ГСС след съгласуване с изпълнителния директор на ИАГ.
(4) Правомощията на заместник-директора се определят с длъжностна характеристика, утвърдена от директора на ГСС.


Чл. 8. (1) Директорът на ГСС:
1. предлага на изпълнителния директор на ИАГ мерки по провеждане държавната политика в областта на горските репродуктивни материали, горската селекция, интродукцията и реинтродукцията на дървесни и храстови видове в териториалния обхват на дейност на станцията;
2. представлява Горската семеконтролна станция;
3. организира, ръководи, контролира и отговаря за цялостната дейност на станцията;
4. издава вътрешни за станцията правила и правилници, разработени в съответствие с действащото законодателство;
5. управлява и контролира изразходването на бюджетните средства във финансовия план на станцията и проекти с външно финансиране, по които ГСС е страна;
6. сключва, изменя и прекратява трудовите договори и служебните правоотношения на служителите в станцията;
7. утвърждава длъжностните характеристики на служителите в станцията;
8. разрешава отпуските и командирова в страната служителите на станцията;
9. организира система за квалификация, преквалификация, усъвършенстване и развитие на кадрите в ГСС;
10. поддържа пряка връзка с ръководството на ИАГ и функционалните дирекции и отдели в ИАГ;
11. осъществява сътрудничество и поддържа официални връзки и взаимоотношения с регионални и местни администрации, РДГ, СТЗ, Регионална инспекция по околната среда и водите (РИОСВ), научни и учебни заведения, неправителствени организации (НПО) и др.;
12. решава всички въпроси в рамките на предоставените му права от изпълнителния директор на ИАГ и законодателството;
13. издава административно-наказателни разпореждания в случаите, определени с нормативни актове или с административен акт на компетентен държавен орган;
14. участва в експертни и специализирани съвети и форуми;
15. изготвя и представя за утвърждаване от изпълнителния директор на ИАГ до 31 януари годишен работен план на ГСС за съответната година;
16. води регистър на горската семепроизводствена база и досиета на одобрените и регистрирани базови източници на ГРМ за териториалния обхват на дейност на ГСС;
17. издава основни сертификати за идентификация на горски репродуктивни материали и документи за окачествяване на семена в предвидените в нормативните документи случаи;
18. участва в разработване на учебни програми в областта на горските репродуктивни материали и окачествяване на семена и провежда обучения;
19. изготвя и представя до 31 януари на изпълнителния директор на ИАГ годишен отчет за дейността на станцията и за състоянието и използваемостта на горската семепроизводствена база през предходната година;
20. представя за утвърждаване от изпълнителния директор на ИАГ длъжностното разписание на ГСС;
21. управлява имуществото и активите на ГСС;
22. прави предложение до изпълнителния директор на ИАГ за бракуване на дълготрайни материални активи, собственост на ГСС;
23. прави предложение до изпълнителния директор на ИАГ за отдаване под наем на движими вещи, собственост на ГСС;
24. организира дейността по провеждането и възлагането на процедурите по Закона за обществените поръчки в рамките на своята компетентност;
25. сключва колективен трудов договор със синдикалните организации на служителите в станцията;
26. създава експертни работни групи за изготвяне на проекти или за предлагане на решения по конкретни въпроси;
27. издава общи и индивидуални административни актове в рамките на своите правомощия;
28. прави предложения пред изпълнителния директор на ИАГ за изменение и допълнение на нормативни актове, касаещи дейността на станцията;
29. сключва и други договори, свързани с осъществяване на дейността на станцията, след съгласуване с изпълнителния директор на ИАГ;
30. контролира изпълнението на закона и упражнява общ надзор и методическо ръководство върху дейността на всички органи и лица, на които са възложени задължения по него, както и контрол по изпълнение на дейностите в горските територии, собственост на държавата, физически, юридически лица и общини, в района на дейност на ГСС;
31. утвърждава и контролира система за финансово управление и контрол, в това число:
а) инструкция за охраната и пропускателния режим в станцията;
б) инструкция за административното обслужване в станцията;
в) инструкция за документооборота в станцията;
32. изпълнява и други функции, свързани с дейността на ГСС, определени със закон или акт на министъра на земеделието и храните или на изпълнителния директор на ИАГ.
(2) При отсъствие на директора на ГСС функциите му се изпълняват от заместник-директора или от длъжностно лице, определено със заповед.
(3) Директорът на ГСС може да делегира с писмена заповед на заместник-директора и други служители от станцията свои правомощия.

Глава четвърта
СТРУКТУРА И ОРГАНИЗАЦИЯ НА РАБОТА НА ГОРСКИТЕ СЕМЕКОНТРОЛНИ СТАНЦИИ

Чл. 9. Структурата и числеността на ГСС се определят в длъжностното разписание на станцията, което се утвърждава от изпълнителния директор на ИАГ по предложение на директора на ГСС.

Чл. 10. Задълженията и отговорностите на служителите в ГСС се определят с длъжностни характеристики, утвърдени от директора на станцията.

Чл. 11. (1) Документите, изпратени до ГСС, се завеждат в деловоден регистър, като се отбелязва датата на получаването.
(2) При завеждането на документите се извършва проверка за наличието на всички материали, посочени като приложения в тях, и се образува служебна преписка.
(3) Жалбите, сигналите и предложенията, постъпили в ГСС, се завеждат в регистър.
(4) След завеждането им сигналите и предложенията се предават на директора за резолюция според адресата или съдържанието им.

Чл. 12. (1) В горската семеконтролна станция се води регистър на договорите на хартиен носител.
(2) При вписване на договорите в регистъра върху тях се поставят последователни регистрационни номера.
(3) Екземпляр от вписания в регистъра договор ведно с предложенията, които са неразделна част от него, се съхранява като приложение към регистъра.

Чл. 13. (1) В горската семеконтролна станция се води на хартиен носител регистър за извършените проверки на дейността на станцията.
(2) Като приложения към регистъра се съхраняват:
1. документ, на основание на който е извършена проверката;
2. документ, в който са отразени резултатите от извършената проверка.

Чл. 14. (1) Работното време на администрацията е 8 часа дневно с променливи граници от 7,30 до 18,30 ч. с почивка 30 минути, която може да се ползва между 12 и 14 ч., с период на задължително присъствие от 10 до 16 ч.
(2) Индивидуалното работно време на служителите и редът за отчитането му се определят със заповед на директора на горската семеконтролна станция.

Глава пета
ФИНАНСИРАНЕ

Чл. 15. (1) Горската семеконтролна станция е разпоредител с бюджет от по-ниска степен към Изпълнителна агенция по горите. Бюджетът на ГСС е в рамките на бюджета на ИАГ и е утвърден от изпълнителния директор.
(2) Горската семеконтролна станция може да се финансира и от:
1. предоставени целеви средства от външно финансиращи институции и организации по предварително съгласувани с ИАГ програми и проекти;
2. дарения.

Чл. 16. Горската семеконтролна станция формира приходи от:
1. извършване на административни услуги;
2. търговия с ГРМ, за които не се прилагат изискванията на наредбата по чл. 95, ал. 2, т. 2 от ЗГ, както и износ на ГРМ;
3. други дейности, разрешени от закона, свързани с функциите и задачите на станцията.



ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. Устройственият правилник се приема на основание чл. 161 от Закона за горите.

§ 2. Изпълнението на правилника се възлага на директора на ГСС.

§ 3. Правилникът влиза в сила от деня на обнародването му в „Държавен вестник".

§ 4. Този правилник отменя:
1. Устройствения правилник на Горска семеконтролна станция гр. Пловдив (обн., ДВ, бр. 42 от 2012 г.; изм., бр. 28 от 2013 г.);
2. Устройствения правилник на Горска семеконтролна станция гр. София 
(обн., ДВ, бр. 42 от 2012 г.; изм., бр. 28 от 2013 г.).

